Na temelju Uredbe (EU) 2016/679 Europskog parlamenta i vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Službeni list Europske unije L 119, 4.5.2016., str. 1., u daljnjem tekstu: Opća uredba o zaštiti podataka), Zakona o provedbi Opće uredbe o zaštiti podataka (Narodne novine broj 42/18, u daljnjem tekstu: Zakon o provedbi Opće uredbe o zaštiti podataka), članka 118. Zakona o odgoju i obrazovanju u osnovnoj i srednjoj školi (Narodne novine broj 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20, 151/22, 155/23, 156/23, u daljnjem tekstu: Zakon o odgoju i obrazovanju u osnovnoj i srednjoj školi) te članka 58. statuta Osnovne škole Žrnovnica, Hrvatskih velikana 41, 21251 Žrnovnica, Školski odbor na sjednici održanoj dana 13. veljače 2025. donosi sljedeći

**PRAVILNIK O KORIŠTENJU SUSTAVA VIDEONADZORA**

**I. OPĆE ODREDBE**

**Članak 1.**

Ovim Pravilnikom o korištenju sustava videonadzora (dalje u tekstu: Pravilnik) u Osnovnoj školi Žrnovnica (dalje u tekstu: Škola) definira se svrha obrade putem sustava videonadzora, opseg obrade (perimetar snimanja), uporaba, način i vrijeme čuvanja snimljenih podataka te zaštita prava učenika, radnika, kao i svih drugih osoba koje borave u Školi.

**Članak 2.**

Izrazi koji se u ovom Pravilniku koriste, a imaju rodno značenje, obuhvaćaju na jednak način i muški i ženski rod

**Članak 3.**

(1) Ovaj Pravilnik primjenjuje se na prikupljanje i daljnju obradu osobnih podataka koja podrazumijeva stvaranje videosnimke koja čini, ili je namijenjena da čini dio sustav pohrane.

(2) Ovaj Pravilnik ne primjenjuje se na videonadzor bez sustava pohrane videosnimki (tzv. livestreaming).

**Članak 4.**

Ovaj Pravilnik primjenjuje se na odgovarajući način sukladno zakonskim i podzakonskim aktima kojima se uređuje i regulira zaštita osobnih podataka i provedba sustava tehničke zaštite.

**Članak 5.**

Na obradu osobnih podataka putem sustava videonadzora na odgovarajući način se primjenjuju odredbe Uredbe (EU) 2016 679 EUROPSKOG PARLAMENTA I VIJEĆA od 27. travnja 2016. godine o zaštiti pojedinaca u vezi s obradom osobnih podataka i slobodnom kretanju takvih podataka te o stavljanju izvan snage Direktive 95/46EZ (Opća uredba o zaštiti podataka), Zakona o provedbi Opće uredbe o zaštiti podataka (NN 42/18) i Zakona o zaštiti na radu (NN 71/14, 118/14, 154/14, 94/18, 96/18).

**II. SVRHA VIDEO NADZORA**

**Članak 6.**

(1) Obrada osobnih podataka putem videonadzora može se provoditi samo u svrhu koja je nužna i opravdana za zaštitu osoba i imovine, ako ne prevladavaju interesi ispitanika koji su u suprotnosti s obradom podataka putem video nadzora.

(2) Sustav videonadzora koristi se zbog zaštite sigurnosti učenika, radnika, posjetitelja/stranaka i imovine Škole, a posebno radi zaštite one imovine za koju je zakonom određeno da se trajno čuva, te imovine koja služi za pohranjivanje i obradu podataka.

(3) Sustav videonadzora, uz navedeno u stavku 2. ovoga članka, koristi se i za sprečavanje protupravnih radnji usmjerenih prema imovini Škole.

(4) Snimke koje su snimljene sustavom videonadzora mogu se isključivo koristiti samo i isključivo u svrhe navedene u stavku 2. i 3. ovoga članka.

**III. OPSEG, NAČIN I VRIJEME ČUVANJA PODATAKA**

**Članak 7.**

(1) Sustav videonadzora u funkciji je od 0-24 sata, sve dane u tjednu.

(2) Sustav videonadzora mora se postaviti tako da snima isključivo prostor Škole (vanjski/ulazni/izlazni prostor Škole).

(3) Sustav videonadzora snima se:

- školsko dvorište;

- ulazna/izlazna vrata u Školi;

- atrij Škole;

- hodnik u suterenu Škole;

 (4) Sustavom videonadzora nisu obuhvaćene radne prostorije, učionice, te prostorije za odmor, osobnu higijenu i presvlačenje.

(5) Pravo pristupa osobnim podacima prikupljenim putem videonadzora ima ravnatelj Škole i osoba koju ravnatelj na to ovlasti.

(6) Sustav videonadzora mora biti zaštićen od pristupa neovlaštenih osoba.

(7) Osobe koje imaju pravo pristupa video snimkama potpisuju Izjavu povjerljivosti kojom se obvezuju da će čuvati povjerljivost videosnimki kojima imaju pravo i ovlast pristupa, a koji se nalaze u sustavima pohrane videozapisa, te da će iste koristiti isključivo u točno određenu svrhu, definiranu člankom 5. ovog Pravilnika.

(8) Škola je obvezna uspostaviti automatizirani sustav zapisa za evidentiranje pristupa videosnimkama koji će sadržavati vrijeme i mjesto pristupa, te oznaku osoba koje su izvršile pristup podacima prikupljenim putem videonadzora,

(9) Pristup podacima iz stavka 4. ovoga članka imaju nadležna tijela u okviru obavljanja poslova iz svojeg zakonom utvrđenog djelokruga.

**Članak 8.**

(1) Snimke zabilježene videonadzorom mogu se čuvati se najviše šest (6) mjeseci, osim ako je drugim zakonom propisan duži rok čuvanja ili ako mogu poslužiti kao dokaz u sudskom ili drugom postupku.

(2) U slučajevima počinjenja kaznenog djela, oštećenja ili uništenja imovine i sl., prikupljeni podaci o takvom događaju mogu se sačuvati kao dokazni materijal te na zahtjev ustupiti pravosudnim i policijskim tijelima.

**IV. ZAŠTITA PRAVA UČENIKA, RADNIKA I SVIH DRUGIH OSOBA KOJE BORAVE U ŠKOLI**

**Članak 9.**

1. Škola je dužna na prikladan način označiti da je unutrašnji prostor škole te vanjski ulaz pod videonadzorom, ovisno o obuhvatu postavljenih kamera.
2. Obavijest iz stavka 1. ovog članka sadržava posebno jednostavnu i lako razumljivu sliku uz tekst kojim se ispitanicima pružaju sljedeće informacije:

- da je prostor pod videonadzorom

- informacije o voditelju obrade

- kontakt putem kojeg ispitanik može ostvariti svoja prava

- informacije o svrsi i pravnoj osnovi za obradu

- vrijeme pohrane videosnimki (način određivanja)

- informacije o pravima ispitanika (osoba koje su snimljene videonadzornim kamerama)

(3) Ravnatelj, kao ni bilo koja druga osoba, ne smije koristiti podatke o osobama prikupljene sustavom tehničke zaštite izvan njihove zakonske namjene.

(4) Prava ispitanika glede obrade njihovih osobnih podataka putem sustava videonadzora ostvaruju se u skladu s Općom uredbom o zaštiti podataka, Zakonom o provedbi opće uredbe o zaštiti osobnih podataka te internim aktima Škole odnosnih na obradu osobnih podataka, odnosno područje zaštite osobnih podataka.

 **V. ZAVRŠNE ODREDBE**

**Članak 10.**

Ovaj Pravilnik stupa na snagu danom objave na oglasnoj ploči Škole, a objavit će se i na službenoj web stranici Škole.

|  |  |
| --- | --- |
| KLASA: 011-03/25-02/3 URBROJ: 2181-1-266-02-25-1 Žrnovnica, 13. veljače 2025.  |  |

|  |  |
| --- | --- |
|  | Predsjednica Školskog odbora |
|  | Tamara Treskavica Bašić, prof. |
|  |  |
|  | Ravnateljica |
|  | Matija Šitum, prof. |